༠༠༠༠༠༠བརྡ་ཡིག༣༣༧ཟབ་གསང་མཁའ་འགྲོའི་སྙིང་ཐིག་ལས༔བཙན་རྒྱལ་ཤན་པ་སྐྱ་གཅིག་གི་ཟ་ངུ་དགྲ་བགེགས་ཕུང་བྱེད་གཤིན་རྗེའི་ཧུབ་སྒྲ་བཞུགས༔༠༠༠༠བརྡ་ཡིག༣༣༧ན་མོ་གུ་རུ་པདྨ་ཀ་ར་ཡེ༔བསྟན་དགྲ་ཕུང་བརླག་བྱེད་པ་དང་༔རྣལ་འབྱོར་ལས་ལ་མི་གཡེལ་ཞིང་༔ལོག་རྡུགས་འབྱམས་པའི་རྐྱེན་བསལ་ཕྱིར༔ཟ་ངུ་འདི་ལ་འབད་པར་བྱ༔ས་མ་ཡ༔ཤ་ཁྲག་བདུད་རྩི་སྐྱེམས་གཏོར་བཤམས༔འགུགས་གཞུག་བྱེད་ཅིང་བདུད་རྩིར་བརླབས༔ནམ་མཁའ་མཛོད་ཀྱི་འཁོར་ལོར་སྤེལ༔ལྷ་ཡི་ང་རྒྱལ་ལྡན་པའི་ངང་༔ཏྲི་ཙཿཕྱོགས་ཕྱོགས་དེ་ནི་ཕ་གི་ན༔ཉི་མ་ནུབ་ཕྱོགས་ཕ་གི་ན༔སྲིད་པ་མེ་ལ་དབང་བསྒྱུར་བ༔དམར་པོ་བཙན་གྱི་སྡེ་དཔོན་མཆོག༔མི་སྲུན་འཇིགས་པའི་ཆ་ལུགས་ཅན༔བཞད་པ་ཧེ་དང་བསྭོ་སྒྲ་འདོན༔ཁྲག་གི་རལ་པ་གནམ་དུ་གཟེང་༔མེ་དུད་རླུང་གི་འཚུབ་མ་གཡོ༔དུག་དང་ནད་ཀྱི་ཁ་འཕྲུ་འདེབས༔དུག་གསུམ་འཁྲུལ་པ་གདོན་གྱི་བདག༔བཙན་རྒོད་ཡ་བ་སྐྱ་གཅིག་པོ༔སྤྲུལ་པའི་རྫོང་དམག་འབུམ་དང་བཅས༔འདིར་གཤེགས་ཤ་ཁྲག་དམར་གཏོར་དང་༔དགྲ་བོའི་སྙིང་གི་རཀྟ་འབུལ༔རྔམས་པའི་སྒྲ་དང་བཅས་ཏེ་རོལ༔རྣལ་འབྱོར་བདག་ཅག་དཔོན་སློབ་ལ༔བསམ་ངན་སྦྱོར་རྩུབ་བྱེད་པ་ཡི༔སྡང་བའི་དགྲ་བོ་ལས་ངན་རྣམས༔སྟོང་གསུམ་སྲིད་པའི་ཁམས་གར་གནས༔སྔོན་གྱི་ཚེ་དང་བསོད་ནམས་ལ༔ཚད་མ་སྒུག་ལ་མྱུར་དུ་སོད༔བསད་རྟགས་དོན་སྙིང་ཁྱེར་ལ་ཤོག༔སྙིང་ཁྲག་བྲུབ་དོང་ཁ་རུ་འཕོས༔ཚེ་དང་བསོད་ནམས་རླུང་ལ་བསྐུར༔མྱུར་དུ་དྲག་པོའི་ལས་ལ་ཡ༔ཞུ་བཤགས་འཇལ་གསུམ་ངས་བླང་ཡང་༔ཁྱོད་ཀྱིས་བྱམས་དང་བརྩེ་མ་ཤོར༔དགྲ་ཤ་ཟོ་ལ་དགྲ་ཁྲག་འཐུང་༔ལོངས་སྤྱོད་བསོད་ནམས་དཔལ་ལ་རོལ༔དགྲ་བོའི་ཕོ་རྒྱུད་དམེ་གྲིར་སོད༔མོ་རྒྱུད་ཆུ་དང་རྦབ་གྲིར་གུམ༔མཐའ་རྩ་སྐྱེ་རྒྱུད་ལྷག་མེད་ཐོངས༔རོ་ཐོག་བྱ་མི་འབབས་པར་གྱིས༔ཉེ་བ་རྩ་ལག་ཕྱག་མས་ཐོབས༔བདུན་རྒྱུད་ལྷ་མི་འཁོར་བར་གྱིས༔བདག་གི་སྲུང་བ་བྱིན་རླབས་རྟེན༔བརྣག་པའི་དགྲ་བོས་འཆང་སྤྱོད་ན༔རེག་ཕུང་ཧ་ལ་ཁོང་སོང་བཞིན༔གློ་བུར་ཧུར་ཐུམ་དྲག་པོས་སོད༔བདག་གི་སྲུང་མ་མཆོད་གསོལ་ན༔ཁོ་ཡི་དབུགས་ལ་ཟ་ངུ་དགྱེས༔སྙིང་རྗེ་བྱམས་བརྩེ་མ་ཤོར་བར༔སྙིང་དང་སྲོག་གི་མཚོ་མོ་རོལ༔རྟག་ཏུ་མཆོད་བསྒྲུབ་བདག་གིས་བྱེད༔ཕྲིན་ལས་རབ་འབྱམས་ཁྱོད་ཀྱིས་སྒྲུབས༔ལས་ལ་མ་འགྱངས་ས་མ་ཡ༔རིག་འཛིན་བརྒྱུད་པའི་བཀའ་དམ་བཞིན༔བཅོལ་བའི་ཕྲིན་ལས་གྲུབ་པར་མཛོད༔དམིགས་གནད་ལྡན་པས་འདི་ལ་འབད༔ཕྲིན་ལས་རབ་འབྱམས་ཐོགས་མེད་འགྲུབ༔མཐུ་ཡི་གྲགས་པས་ས་སྟེང་ཁྱབ༔རྣལ་འབྱོར་བསོད་ནམས་དཔལ་འབྱོར་རྒྱས༔བཀའ་སྲུང་རང་ལ་གཉེར་དུ་གཏད༔ཐུབ་པར་སྲུངས་ཤིག་ས་མ་ཡ༔རྒྱ་རྒྱ་རྒྱ༔བརྡ་ཐིམ༔ཨྠིྀ༔ཞེས་པ་འདི་ཉིད་སློབ་བུ་ཀློང་ཆེན་ཡངས་པས་བསྐུལ་ངོར་ཁྲག་འཐུང་བདུད་འཇོམས་རྡོ་རྗེས་ཕབ་པའོ།།དགེའོ།།དགེའོ།།དགེའོ།།ལེགས་སོ།།སརྦ་མངྒ་ལཾ།།